SPOROČILO ZA MEDIJE

**Poziv iz** [**Šole za župane**](https://www.sola-za-zupane.si/)**:**

**oddajte glas za program in usposobljenost kandidatov**

**Stičišča nevladnih organizacij iz vse Slovenije pozivajo prebivalce vseh občin, da se v nedeljo odpravijo na volitve. Volivke in volivce spodbujajo, da pogledajo programe kandidatov v občinah ter pretekle izkušnje kandidatov – in se odločajo na podlagi kakovosti programov in usposobljenosti kandidatov. Ob zaključku prvega vpisa v** [**Šolo za župane**](https://www.sola-za-zupane.si/) **v stičiščih po vsej Sloveniji ugotavljajo, da je šola pomembno prispevala k vsebinski razpravi v lokalnih skupnostih. Največ interesa je bilo za programe za mlade, starejše in pa za aktivnosti, ki spodbujajo medgeneracijsko sodelovanje. Organizatorji obljubljajo, da bodo z vpisi nadaljevali tudi ob naslednjih volitvah in da bodo dialog v okviru Šole spodbujali tudi v času županskih mandatov.**

Šola za župane je potekala na 15 lokacijah po vsej Sloveniji – udeležilo pa se je je več kot 300 udeležencev. V organizaciji stičišč nevladnih organizacij po vsej Sloveniji so sošolci postali kandidati za župane, predstavniki list in strank, nevladnih in drugih aktivnih organizacij v posameznih občinah po vsej Sloveniji. Srečanja so temeljila na izmenjavi dobrih praks – organizatorji so spodbujali, da so sošolci dobre prakse med seboj tudi prepisovali.

**SAVINJSKA REGIJA:** Šola za župane je v savinjski regiji potekala na dveh lokacijah, in sicer v Velenju in v Slovenskih Konjicah. V **Velenju** se je Šole za župane udeležilo 48 udeležencev, od tega 7 kandidatov za župane, predstavniki nevladnih organizacij v regiji kakor tudi predstavniki drugih organizacij in ostala zainteresirana javnost. Dogodka so se udeležili kandidati in kandidatke za župane iz Mestne občine Velenje, Občine Nazarje, Občine Ljubno ob Savinji, Občine Šmartno ob Paki, Občine Tabor in Občine Rečica ob Savinji. Na dogodku smo se osredotočili na naslednje teme: mladina, prostovoljstvo in kultura oziroma medkulturni dialog. Primere dobrih praks so predstavili: Mladinski center Velenje, Slovenska filantropija, Hiša sadeži družbe Žalec in Bošnjaško mladinsko kulturno društvo Velenje. Kandidati za župane so v razpravi predstavili izzive, s katerimi se soočajo v svojih lokalnih skupnostih na omenjenih področjih ter izpostavili, kateri predstavljeni primeri dobrih praks bi bili uporabni tudi v njihovih okoljih. V **Slovenskih Konjicah** pa so se odločili dogodek organizirati po metodi »Svetovna kavarna«, v sklopu katere so se mladi in odločevalci po skupinah posvetovali o kulturi mladih, aktivni participaciji, zaposlovanju mladih in socialnem vključevanju ranljivih ciljnih skupin. Dogodka se je udeležilo 25 udeležencev, od tega 5 kandidatov za župane iz občin Prebold, Šentjur in Slovenske Konjice, Rezultat posveta so bili predlogi ukrepov za izboljšave na področju vsake teme. Kandidati in kandidatka so bili ob zaključku posveta povabljeni, da predloge ukrepov vključijo v svoje volilne programe. Namen aktivnosti Šole za župane je bil dosežen – med odločevalci in civilno družbo se je vzpostavil dialog, ki omogoča soustvarjanje skupnosti, v kakršni si želimo živeti. Če bo s sodelovanjem prišlo do dobrih rešitev za lokalne izzive, se bo sčasoma lahko povrnilo tudi zaupanje ljudi v politiko.

**Več o** [**Šoli za župane**](https://www.sola-za-zupane.si/)**:**

Pobudo Šola za župane organizira 12 regionalnih stičišč nevladnih organizacij iz vse Slovenije.

Stičišča nevladnih organizacij so po vsej Sloveniji organizirala Šolo za župane ob lokalnih volitvah 2018. Z županskimi kandidati in njihovimi štabi so bili skupaj sošolci predstavniki lokalne skupnosti, nevladne in druge organizacije – v šoli pa so predvsem sodelovali. Akcijo pripravljajo z namenom vključevanja predlogov, pobud in potreb s strani nevladnih organizacij in zainteresirane javnosti v programe kandidatov na lokalnih volitvah 2018.

V Šoli za župane si želijo predvsem sodelovanja med kandidati in lokalnimi skupnostmi. S tem pa aktiviranje prebivalcev pri oblikovanju skupnosti, kot si jih želimo. S Šolo za župane želijo spodbuditi volivce, da izberejo programe, ki so najboljša kombinacija za skupnost, okolje in gospodarstvo. Prepričani so, da kandidati za župane s sodelovanjem v šoli izkazujejo pripravljenost za sodelovanje s skupnostjo tudi v času mandatov.

**Več informacij:**

[www.sola-za-zupane.si](http://www.sola-za-zupane.si)

Snježana Lekić, [snjezana.lekic@drustvo-novus.com](mailto:snjezana.lekic@drustvo-novus.com), 064 237 477

**Organizatorji Šole za župane**

|  |  |
| --- | --- |
| BOREO, Regijsko stičišče nevladnih organizacij Primorsko - notranjske regije | Primorsko- notranjska regija |
| ISKRA – stičišče nevladnih organizacija Istre in Krasa | Obalna - kraška regija |
| Koroško regionalno stičišče nevladnih organizacij - Korociv | Koroška regija |
| Regijski NVO center – stičišče nevladnih organizacij regije JV Slovenija | Jugovzhodna Slovenija |
| Regijsko stičišče Grozd NVO Gorenjske | Gorenjska regija |
| Regionalno stičišče nevladnih organizacij Pomurja | Pomurska regija |
| Regionalno stičišče NVO Planota | Severna Primorska / Goriška regija |
| Regionalno stičišče NVO Podravja | Podravska regija |
| Regionalno stičišče za NVO savinjske regije Novus | Savinjska regija |
| Stičišče NVO osrednje Slovenije | Osrednjeslovenska regija |
| Zavod Dobra družba | Posavska regija |
| ZLHT – Regionalni center NVO | Zasavska regija |